
	ЭНХ ГЭЖ НЭРЛЭНЭ

	“Утга зохиол” сонины 1955 оны 9 сарын 1-ний № 3-д хэвлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ЭНХ ГЭЖ НЭРЛЭНЭ

	(нэг бүлэгт жүжиг)

	 

	Тоглогчид

	1. Цэцэг — барилгын ажилчин эмэгтэй

	2. Алимаа — мөн ажилчин,

	3. Лин Зегу — мөн барилгын ажилчин эмэгтэй, хятад, монголоор ярихдаа хятад хэлний аялгуугаар ярьдаг

	4. Батхүү — Цэцэгийн нөхөр, тээврийн жолооч

	 

	 

	 

	 

	Баригдаж байгаа барилгын нэг тасалгаа, цонх нь шилгүй зөвхөн рам мод. Хана нь шохойдож будаагүй тоосгоороо ажээ. Дотроо юу ч үгүй хоосон боловч их цэвэрхэн харагдана. Хөшиг нээгдэхэд энэ тасалгаа эзгүй байв. Үдийн 12 цагийн яндан дуугарч ажлаасаа бууж байгаа олон хүн тасалгааны онгорхой үүдээр ийш тийш өнгөрч байгаа нь үзэгдэнэ. Удалгүй Алимаа, Лин Зегу хоёр орж ирэв. Нэг нь халуун савтай цай, нөгөө нь сонинд боодолтой идэж уух юм барьжээ.

	Алимаа — Үгүй өнөөдрийн цаг яасан амархан явчих юм бэ? Хэдийдээ 12 болчихдог юм бэ, гадаа мөн халуун аа.

	Лин Зегу — Энд сэрүүхэн сайхан байдаг юм шүү. Цэцэг хаачсан бэ?

	Алимаа —  Одоо ирнэ биз дээ.

	(Хоёул сууж идэх уух юмаа гарган цайгаа аягална)

	Лин Зегу — (хятад дуу аялж байснаа) Цэцэг бас л алга аа.

	Алимаа — Алга л байна.

	Лин Зегу — Үгүй чи ер нь ажиглаж байна уу?

	Алимаа — Юуг?

	Лин Зегу — Цэцэгийн ааш зан нэг л хачин болчхоод байна. Идэж уухдаа ч дургүй, одоо харахгүй юү дээ, ирэхгүй.

	Алимаа — Би юу ч ажигласангүй.

	(Батхүү ирэв, том боодолтой юм барьжээ.)

	Лин Зегу — Батхүү ирлээ, сайн явав уу? (гар барина)

	Алимаа — Сайн байна уу? Чи чинь саяхан Баян-Өлгий явлаа гэж дуулдаагүй бил үү, яасан түргэн яваад ирэх юм бэ?

	Батхүү — Баян-Өлгий яваад ирэхэд юухан байх вэ дээ, очих ирэхэд урьд хагас сар л явдаг сан, одоо 8—10 л хоног хэрэгтэй болоод байна шүү дээ.

	Алимаа — Бас ардаа амраг сэтгэлтэй хүүхэнтэй гэж нэмж хэлээч...

	Батхүү — Тэр ч бас нэмэр болдог л байлгүй дээ, за Лин Зегу гуай, ажил амжилттай, монгол хэл сайн сурч байна уу?

	Лин Зегу — Хэл (гээд дунд хуруу үзүүлж) ажил (гээд ядам хуруугаа үзүүлэв)

	Алимаа — Худлаа, наадах чинь ажил нь гэвэл 120 хувь, хэл нь магадгүй 150 хувь байж, бас манай бичгийг нэлээд сайн мэддэг болоод байгаа шүү.

	Лин Зегу — Сайн мэддэг болоод байгаа шүү гэнэ, сайн нь юу юм бэ, харин Цэцэг та хоёрын хүчээр хэд гурван үг, үсэг мэддэг л болж байна.

	Батхүү — Үгүй энэ ярьж хэлж байгааг нь үз л дээ, нээрээ гайхалтай хурдан сурч байна шүү, та ер нь их авьяас билигтэй хүн юм.

	Лин Зегу — Тийм биш ээ, манай хойд Хятадын нутагт монголчууд олон, би бага насандаа монгол хүүхдүүдтэй эрхэлж тоглож өссөн юм, тэгээд сүүлд нь өөрийн нутгийн дундад өмнөд нутгуудаар шилжиж суух болоод, сурсан жаахныгаа их мартсан юм, одоо та нарын дэргэд байхаар сэргээж сурахад огт мэддэггүйгээс хавьгүй дээр байхгүй юү?

	Батхүү — Тийм ч гэсэн таныг магтахад илүүдэхгүй юм, ажил нь ч 120 хувь...

	Лин Зегу — Бид гурав адилхан шүү дээ, ажлаараа ч тэр, хятад хэлийг Цэцэг энэ хоёр бас сурч байна.

	Батхүү — Үгүй та нар чинь миний Цэцэгийг яачхаад хоёулхнаа энд байна.

	Алимаа — Ирэх л учиртай юм сан.

	Батхүү — Та нарт үүнийг авчирсан юм (боодлоо задалж том том тарвасууд гаргаж) Ховдын тарвас, (боодолтой юм гаргаж) Баян-Өлгийн бяслаг, (хэлхээтэй дугуй ааруул гаргаж) Архангайн ааруул...

	Алимаа — Их баярлалаа, Цэцэгийг ирэхээр бүгдээрээ цай ууцгаая, за ажил чинь ямар байна даа, өнөө зуун мянга хүрэх чинь болоогүй юү?

	Батхүү — Түүнийг чинь л хүргэх гэж би ингэж их яарлаа л даа, намайг хотоос гарахад ерэн хэдэн мянга болоод байсан юм. Тэгээд яг өнөө өглөө Улаанбаатарын дэргэд зуун мянга хүрсэн, одоо машиныхаа шилэн дээр зуун мянгат Батхүү гэж бичүүлдэг болоод байна.

	Лин Зегу — Чамд баяр хүргэх бол оо шив дээ? (гараа сарвайна)

	Алимаа — Баяр хүргэе (гараа өгнө)

	Батхүү — Та бүхэнд их баярлалаа, миний «ГАЗ-51» ч шинээрээ байна, би цаашаа бас нэг зорилго тавьж байна. Юу болохыг хэн мэдэх вэ, гэвч эр хүн санасандаа гэж үг байдаг даа ....

	Алимаа — Хоёр зуун мянгын төлөө юү?

	Лин Зегу — Мэдээжийн хэрэг биш үү дээ, сайхан байна.

	Батхүү — Үгүй та нар Цэцэгийг минь олоод өгөөч, хаачсан бэ?

	Лин Зегу — Нээрэн яачхав аа.

	Алимаа — Хоёул олоод ирье.

	(Тэр хоёр явав)

	Батхүү — Айхтар хүүхнүүд шүү, энэ Лин Зегуг харахгүй юу, хэдхэн сарын дотор монгол хэл бичиг сурч байгааг нь. Яриа алга. (Тэдний хоол ундаа боож авчирсан сониныг харж) байз энэ сонин дээр чинь юу гэнэ вэ? (унших нь) Ажилчдын байрны 9 дүгээр барилгын ажилчин эмэгтэй Цэцэг, Алимаа, хятад ажилчин эмэгтэй Лин Зегу нар (өөртөө) үгүй ер (цааш нь унших нь) нэг бригад болон ихээхэн үр бүтээлтэй ажиллаж байна. (Өөртөө) тэгнэ, тэгнэ, (дахин унших нь) монгол, хятад, энэ гурван эмэгтэй нэг ангийн бөгөөд нэг зорилго эрмэлзэлтэй учир хоорондоо төрсөн эгч дүү нар шиг дасаад ажил дээрээ олсон өөр өөрийн шинэ санаачилга туршлагуудыг хамтран хэлэлцэж авч ажилладаг учир ажлын нь бүтээл өдрөөс өдөрт нэмэгдсээр байна (өөртөө) сайн хүүхнүүд

	(Цэцэг хазганан орж ирэв)

	Батхүү — Сайн байна уу, Цэцэг ээ? Яагаа вэ, хөл чинь яагаад доголоо вэ?

	Цэцэг — (Айсан буюу сандарсан мэт) зүгээр, чи яасан түргэн яваад ирэх юм бэ?

	Батхүү — Тэгэлгүй яах вэ, хөл чинь яагаа вэ?

	Цэцэг — Зүгээр ээ, зүгээр

	Батхүү — Алимаа, Лин Зегу хоёр чамайг эрээд явчихсан, чи цай ундаа уухгүй яагаа вэ? (ойртон очно)

	Цэцэг — (зайлж) Үгүй надад идэж уух юм хэрэггүй...

	Батхүү — (дахин ойртож) яагаа вэ?

	Цэцэг — (дахин зайлж) Чамаас л хамаг хэрэг боллоо!

	Батхүү — (айж) Юу тэр вэ, Цэцэг минь?

	Цэцэг — (Уйтгартай байдлаар) Би чамтай ойртож ханилсан маань их буруу болжээ, бид хоёр дэмий хайр сэтгэлтэй болжээ.

	Батхүү — (аргадан) Цэцэг минь, би чамд ямар буруу хэрэг хийчих ээ вэ? Надад нуулгүй хэл, миний ариун хүсэл чин санаа цөм л чиний төлөө зориулагддаг (пауз) чиний царай чинь нэг л биш, хачин харагдаж байна, (дэргэд нь очоод) бид хоёрын янаг сэтгэлээ холбож, гэр бүл бололцох маань яагаад хэрэггүй бол оо вэ?

	Цэцэг — (Тайтгарсан мэт болоод номхон дорой байдлаар) Үнэхээр хэрэггүй юм болжээ, заримдаа гэмшээд, гэмшээд ч барагдахгүй юм.

	Батхүү — (Гараас нь барьж) Хайрт минь, би чинийхээ сайхан санаа, ариун дурлалд сэв оруулахаар ямар буруу хэрэг хийчхэв дээ?

	Цэцэг — (Гэнэт хөгжилтэй болж) Эхнээс аваад адгаа хүртэл дэмий юм болжээ, энэ тухай хамгийн буруутай хүн чи.

	Батхүү — Би ердөө учрыг нь олохгүй байна.

	Цэцэг — Чи учрыг нь олоод ч хэрэггүй.

	Батхүү — Хөл чинь яагаа вэ, яагаад доголоо вэ?

	Цэцэг — Зүгээр халтирч унаад.

	Батхүү — Ийш, чи минь дээ, ийм өндөр барилга дээр болгоомжтой явж байх хэрэгтэй шүү дээ.

	(Лин Зегу, Алимаа хоёр ирэв).

	Алимаа — Үгүй чи чинь яаж байгаа юм бэ, арай өндрийн харайлт хийх дасгал хийж байгаа юм биш биз дээ.

	Лин Зегу — Цэцэг ээ, чи нэг л болохгүй юм болоод байна аа даа.

	Цэцэг — За та нар яах гэж ингэж дэмий юм ярьж байдаг юм бэ? Би зүгээр л та хоёрыг хараад нуугдах гэж тэгсэн юм. Алив юмаа идэж ууцгаая.

	Алимаа — Бид ч бараг л ууж идэж ханаад байна. Батхүү бидэнд Баян-Өлгийн бяслаг, Ховдын тарвас, Архангайн ааруул сонирхуулж авчирсан, май, (өмнө нь өдий төдий юм тавина).

	Цэцэг — Яасан сайхан юм бэ, за бүгдээр идэж ууцгаая.

	Лин Зегу — Батхүү та ч бидэнтэй хамт сууж идэж уу л даа.

	(Бүгдээр сууцгаан идэж ууцгаана).

	Алимаа — Манай нутгийн тарвас сайхан шүү.

	Батхүү — Би болсон, түүхийг нь ялгаж авахдаа, мэдэхгүй их сандарсан даа, харин энэ чинь овоо сайхан нь байна.

	Лин Зегу — Их амархан байдаг юм шүү дээ.

	Батхүү — Гэвч ялимгүй ч гэсэн дадлага мэргэжил ордог байлгүй дээ.

	Цэцэг — Үгүй, би юм идэж уухгүй, дотор аягүй болоод байна (огино).

	Лин Зегу — (Алимаад) За тэр дээ, миний хэлдэг үнэн байгаа биз. Цэцэг ойроос нэг л биш болоод байгаа юм.

	Алимаа — Тийм байна.

	Лин Зегу — Эмэгтэй хүн яахаараа ингэж юм идэж ууж чаддаггүй болдог бил ээ?

	Алимаа  — Одоо л ойлголоо.

	Лин Зегу — (Цэцэгт) Мэдэв үү?

	Цэцэг — Хүнд, хоол унданд дургүй болох олон шалтгаан байж болно шүү дээ.

	Алимаа — Чи түүний чухам ямар шалтгаан нь гэж бодож байна?

	Цэцэг — Ходоод гэдэснийх л биз...

	Лин Зегу — Чи юунд харайх, гүйх, чөлөө цаг л болбол хүнд юм өргөх гэж оролддог юм бэ?

	Цэцэг — (Гараа гимнастик хийх байдал үзүүлж хөгжилтэйгөөр) Биеийн тамир хийдэг юм.

	Алимаа — Уухай, Батхүү чи мэдэж байна уу?

	Батхүү — Мэдсэн ч юм алга, гэхдээ мэдээгүй ч юм алга. Та нарын яриаг сонсож мэдээд л байна. Гэвч чухам юуны тухай яриа болоод байгааг нь мэдэхгүй юм.

	Лин Зегу — Тэгвэл танай хүүхэн, хүүхэд олоод түүндээ дургүйцэж ямар нэг аргаар...

	Цэцэг — Лин Зегу та худал хэлж байна (зугтан одов).

	Батхүү — (Баярлаж) Хүүхэд олоод ий, та нар сайн мэдсэн юм биз дээ?

	Алимаа — Үнэн байлгүй яах вэ. Батхүү, тэгээд энэ маань ичиж зовоод тэр.

	Лин Зегу — Аргагүй шүү дээ, дөнгөж 19 хүрч яваа юм чинь, нялхаараа байна.

	Алимаа — Тэгээд бас ажилдаа саад болно, бидэнтэй хамт байж чадахгүй болно гэж зовохтойгоо зэрэг тэгж байгаа юм. Цэцэг эртээд надаас ингэж асуусан юм: "намайг жаалхан байхад манай айлын нэг настай авгай урьд айлын зарц байхдаа хүүхэд олоод, тэгээд түүнийгээ хадан дээрээс дэвхэрч байгаад алга болгочихсон гэж ярьж байсан, үнэн болов уу?" гэж асуусан юм. Тэгэхэд нь би, ш-ш тэр цагт ард түмэн, хэчнээн зовж зүдэрч амьдарч байсныг хэлээд яах вэ дээ. Нэн ялангуяа айлын зарц гэдэг чинь хэцүү шүү дээ, тэгээд өөрөө амьд гарсан нь золтой хэрэг болж дээ гэж хариулсан юм, одоо бодоод байхад Цэцэгийн тэгж асуусан явдал, их л учиртай байж шүү.

	Батхүү — (Сая сэргэсэн мэт) Цаадах чинь хаачив аа?

	Лин Зегу — (Бас ухаарч) Нээрэн?..

	Алимаа — Арай өнөөх биеийн тамираа хийгээд гараагүй байгаа...

	Батхүү — Магадгүй шүү, би олоод ирье (сандран одов)

	Алимаа — Манай Цэцэг мөн ч хүүхдээрээ байна даа.

	Лин Зегу — Батхүү ч гэсэн 20 гарсан юм уу даа?

	Алимаа — 20-иос нэг их холдоогүй л байх, за, Лин Зегу аа, хоёул Цэцэгийн энэ бүтэлгүй бодлыг арилгах талаар бүх хүчээ тавья. Бидний энэ сайхан нөхөрлөл золбоо жавхлантай, тэгээд бас манай энэ үйлстэй сайхан ажил энэ бүгдээс хөндийрнө гэхэд Цэцэгт хэцүү юм шиг санагдаж байгааг бид мэдэж байна. Тэгээд ч бас нас нь залуу ямар ч дэмий юм бодож байж магадгүй.

	Лин Зегу — Тэгье, хэл сайн мэддэг сэн бол надад хэлмээр юм их байна л даа.

	Алимаа — Чи хэл бага мэддэг ч гэсэн бидний үзэл санаа, үйлс зорилго маань нэг болохоор бидний хооронд ямар ч нарийн төвөгтэй юмыг сэтгэл зүрхээрээ ойлголцоод байдаг шүү дээ. Чи ч сайн ярь, би ч хичээе.

	Лин Зегу — За тэгье, энэ зүггүй хүүхдийг бид хоёр үгэндээ оруулж авч чадахгүй бол, би ч хоёр хүүхэдтэй эхийн нэр, чи ч нэг хүүхэдтэй мөртөө, хорины ухуулагч гэж явсны хэрэг алга, тийм үү?

	Алимаа — (Инээж) Сүрхий үүрэг байна. (Батхүү, Цэцэг хоёр ирэв. пауз) Оролдоод үзье л дээ. За Цэцэг ээ, биеийн тамираа хийж яваад ирэв үү?

	Цэцэг — Та нар өөрсдөө хүнийг ичээгээд байх юм.

	Алимаа — За Батхүү минь, чи ажилдаа яв даа, одоо мөд нэг цагийн яндан дуугарна, тэр болтол энд бид нар зөвхөн эмэгтэйчүүдийн хооронд болдог ялимгүй жаахан яриа байна.

	Батхүү — Тэгье, тэгье (Явах замдаа) Үгүй Цэцэг ээ, чи надад үнэнээ хэлээч дээ?

	Цэцэг — Тэр бүгд чинь цөм худал, эд нарын хоосон санааны таавар. За яв, яв! Эдний юу гэж ярихыг нь би сонсъё.

	(Батхүү явав)

	Лин Зегу — Бид чамайг худал тааварлаад байгаа юм биз дээ? 

	(Цэцэг юу хэлэхийгээ мэдэхгүй дуугүй инээмсэглэн байна).

	Алимаа — Дуугараач дээ, бид хоорондоо юугаа ч нуулгүй ярьдаг шүү дээ...

	Цэцэг — Та нар юунд намайг ингэж хоргоогоод байгаа юм бэ? Одоо мөд цаг болно, алив энэ юмаа идэж ууцгаая (гээд алиныг нь авахыг нь сонгох мэт янз бүрийн юмнуудаас барьж үзээд) Идчихмээр юм алга, заавал байхгүй юмыг л идмээр дур хүрнэ шүү, одоо бол надад самар юм уу, үгүй бол нэрс л идмээр дур хүрэх юм.

	(Лин Зегу, Алимаа хоёр инээлдэнэ)

	Цэцэг — Яав, та хоёр юундаа инээлдэв?

	Алимаа — Чи тэгээд бид хоёроос нуув аа, хоёр эгч чинь цөмийг мэдэж байна.

	Лин Зегу — Хүүхэд олохоор тэгдэг юм, одоо мэдэв үү?

	Цэцэг — Худлаа би хүүхэд олоогүй...

	Лин Зегу — Ийм нэг домог байдаг юм, урьд манай нутагт нэг их сайхан хүүхэн байжээ. Жүжигчин хүүхэн байсан юм гэдэг, тэр үед жүжигчин хүн, үсчин хүн хоёрыг хамгийн муу хүн гэж тооцдог байсан юм. Учир нь жүжигчин хүмүүс бол хаад ихсээ дуурайж элгэлдэг, үсчид бол тэр ихсийн толгойд мэс хүргэдэг гээд шүү, тэгээд тэр сайхан хүүхэнд жүжигчин гээд хань нөхөр болох хүн ч олддоггүй байжээ. Гэтэл өнөөх маань нэг мэдэхэд хүүхэд олчхоод байжээ. Хүүхдэд нь эцэг болохоор хүн олдохгүй болохоор хэвлийдээ хүүхдээ алга болгох гэж оролдож байгаад биеэ гэмтээж нас барсан юм гэдэг, хөөрхий жүжигчин хүн хамгийн муу хүн байсны дээр, бас эцэггүй хүүхэд төрүүлэх юм бол улам ч шившиг болох байсан л даа. Тэгээд л тийм гунигтай явдал болжээ, одоогийн манай амьдралд, Цэцэгт тийм аюул байна уу даа, харин ч алдар нэр, сайн сайхан нэр, эх гэдэг хүндэтгэлийн нэрийг олох юм, би бас зүүн хойд Хятадын партизаны ангид нөхөртэйгөө хамт хоёр жил гаруй явсан тэр үед хүүхэдтэй болоод байхад хэцүү л юм бодогдож байсан боловч чам шиг ингэж байгаагүй юм. Би дайсны бууны гал дор хүүхдээ гаргасан юм шүү дээ.

	Алимаа — Сонсож байна уу, Воксын төлөөлөгчөөр ирсэн Зөвлөлтийн тэргүүний барилгачин Мария гуайг танина шүү дээ, тэр хэчнээн хүүхэдтэй гэж байлаа. Тэгсэн хэр нь л тэргүүний барилгачин, хүүхдүүд нь ажилд нь саад болоогүй байна шүү дээ, аа Цэцэг минь, бид хоёр мэдэж байна. Чи бидний мэдэж байгаа юмыг нуугаад ердөө хэрэггүй, хүүхэд гэдэг үг хэчнээн сайхан юм бэ, чи хүүхэд гаргахаар ажилд саад болно, бидэнтэй хамт байж чадахгүй болно гэж бодож байгаа байх. Чи бол одоо ажил хөдөлмөрөө улс, эх орон ард олныхоо төлөө хийж байгаа гэж боддог бол хүүхэдтэй болохоор бас үр хүүхдийнхээ сайхан амьдралын төлөө гэж боддог болоод, бас нэг их хүчийг олж авна. Улс нийтээрээ манайд туслахаар ирсэн Зөвлөлтийн мэргэжилтнүүд болоод их хятадын ард түмний энэ олон хөдөлмөрч хүмүүс ирж, бидэнд туслан, бидний бүтээн босгох гэж байгаа социализм, түүний гэрэлт сайхан ирээдүйд амьдарч, хүн төрөлхтний хүсэл мөрөөдөл болсон коммунизм байгуулах хэрэгт чиний хүү оролцоно. Аа Цэцэг минь, ямар ч цэцэг гэсэн энэ жил ургаад үрээ газарт унагааж дараа жил нь цэцэглүүлдгийн адил хүүхэдтэй хүний үзэл санаа амь нас нь мөнх байгаа нь тэр. Хүүхэд гэдэг бол манай сайхан ирээдүйг эзэмшигч, хүн төрөлхтний улам сайхан болох ирээдүйг бүтээн босгогчид, өвөг дээдсийн маань үеэс уламжлагдан ирсэн алтан хэлхээг залгамжлан үлдэгсэд юм. (пауз-ын дараа тоглоом болгосон мэт) Чи одоо тэр биеийн тамираа хийж байх уу?

	Цэцэг — (Удаан дуугүй байснаа) Миний санадаг санаа, боддог бодол, хийх гэж байсан ажил бүгдийг та нар яг мэддэг юм байна. Нээрэн би хүүхэд олжээ. (Яг энэ үеэр Батхүү хаалгаар шагайна) Одоо та нарынхаа үгэнд оръё. Миний толгойд бодогдож байсан тэр бодол манан шиг сарниж алга болоод, та нарын хэлж өгсөн үг нэг бүр чинь намайг ухаан оруулан баярлуулж байна. Удахгүй миний хэвлийгээс гараад, мөдхөн энэ миний хүү гэж хүний зэрэгт оруулах тэр хүүхдэдээ одоогоос, энэ цагаас эхлэн би хайртай боллоо, сайн нөхөд минь, хайртай болохоор ч барахгүй, би эрэгтэй ч хүүхэд байсан эмэгтэй ч хүүхэд байсан аль алинд нь таарах Энх гэдэг нэр өгнө.

	Алимаа — Зүйтэй!

	Лин Зегу — Мөн дөө, сайхан нэр байна.

	Батхүү — (Орж ирээд) Энх гэдэг нэрийг эцэг нь болсон би ч зөвшөөрнө. Та гурав, яасан сайн хүүхнүүд вэ. Ямар сайхан юм ярьдаг юм бэ.

	(Цэцэг ичсэн юм шиг нүүрээ буруулна. Яг энэ үеэр яндан тэдний сэтгэлийн баярыг улам ч хөгжөөх мэт өндөр сүрлэгээр дуугарав).

	ХӨШИГ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

